ΓΡΑΠΤΗ ΕΡΩΤΗΣΗ P-2748/00

υποβολή: Luisa Morgantini (GUE/NGL) προς την Επιτροπή

(2 Αυγούστου 2000)

Θέμα: Παρατυπίες της συμφωνίας ΕΚ-Ισραήλ

Το 1998 το Ισραήλ επιβεβαίωσε στην Ευρωπαϊκή Επιτροπή την επίσημη πολιτική του και πρακτική πιστοποιήσεως προϊόντων που έχουν παραχθεί πλήρως ή έχουνποστεί επεξεργασία σε μεγάλο βαθμό σε εποικισμούς του Ισραήλ που βρίσκονται σε περιοχές που κατέχει το Ισραήλ από το 1967, ως προερχόμενα από το κράτος του Ισραήλ. Έπ’ ευκαιρία της συζητήσεως στην ολομέλεια του Κοινοβουλίου στις 2 Μαρτίου σχετικά με την παράτυπη

εφαρμογή της εμπορικής συμφωνίας ΕΚ-Ισραήλ η αντιπροσωπεία του Ισραήλ στην ΕΚ επανέλαβε δημοσίως αυτή τη θέση. Ανέφερε ότι τα σύνορα του κράτους του Ισραήλ δεν καθορίζονται πουθενά στις συμφωνίες ΕΚ-Ισραήλ, και ότι το Ισραήλ καθορίζει την επικράτειά του σύμφωνα με εθνικό νόμο και εκδίδει πιστοποιητικά προέλευσης βάσει αυτού. Όπως σημειώνεται στην ανακοίνωση της Επιτροπής του Μαΐου 1998(1), ο εθνικός νόμος του Ισραήλ προσαρτά σημαντικά τμήματα των περιοχών που κατέχει από το 1967, προβλέπει τη δημιουργία ισραηλινών εποικισμών και ενσωματώνει τις κατεχόμενες περιοχές στη διεθνή εμπορική δικαιοδοσία του Ισραήλ. Οι πολιτικές του Ισραήλ σε θέματα προσάρτησης και εποικισμού, και η ισραηλινή νομοθεσία μέσω της οποίας εφαρμόζονται, θεωρούνται από τη διεθνή κοινότητα, συμπεριλαμβανομένης της Ευρωπαϊκής Ένωσης και όλων των κρατών μελών, ότι αποτελούν σαφή και σοβαρή παραβίαση του διεθνούς δικαίου.

Το Μάρτιο η Επιτροπή μας ενημέρωσε ότι η ερμηνεία του Ισραήλ για τις εδαφικές ρήτρες των συμφωνιών του δεν αντιστοιχεί με αυτή της Κοινότητας. Παρόλα αυτά, τον Απρίλιο η Επιτροπή αποφάσισε να θέσει σε ισχύ μια νέα συμφωνία σύνδεσης με το Ισραήλ που θα περιέχει την ίδια εδαφική ρήτρα. Όπως έχει συνταχθεί, επιτρέπει η εν λόγω συμφωνία πράγματι στο Ισραήλ να διεξαγάγει τις εμπορικές του σχέσεις με την Κοινότητα που βασίζονται στη συνθήκη κατά τρόπο ο οποίος παραβιάζει κύριες διατάξεις του διεθνούς δικαίου, που είναι δεσμευτικό τόσο για το Ισραήλ όσο και για τα κράτη μέλη της Κοινότητας, όπως ισχυρίζεται το Ισραήλ; Η σύναψη παρόμοιας συμφωνίας είναι συμβατή με το άρθρο 3 παράγραφος 2 της Συνθήκης για την Ευρωπαϊκή Ένωση του Άμστερνταμ,πό το φως καθιερωμένων πολιτικών της Ευρωπαϊκής Ένωσης σχετικά με το σεβασμό του διεθνούς δημοσίου δικαίου με ιδιαίτερη αναφορά στην τέταρτη Σύμβαση της Γενεύης του 1949;

(1) SEC(1998)695 τελικό.

Κοινή απάντηση του κ. Patten εξ ονόματος της Επιτροπής στις γραπτές ερωτήσεις P-2748/00 και P-2786/00

(18 Σεπτεμβρίου 2000)

Η ανακοίνωση προς τους ευρωπαίους εισαγωγείς εξακολουθεί να ισχύει δεδομένου ότι δεν έχει δημοσιευθεί νέα ανακοίνωση που να αναφέρει τη λήξη ισχύος της. Οι ισραηλινές αρχές έχουν λάβει τα απαραίτητα μέτρα για τη διοικητική συνεργασία, αλλά το θέμα της περιφερειακής κάλυψης παραμένει, πράγμα που εξηγεί γιατί η ανακοίνωση εξακολουθεί να ισχύει.

Η απόφαση να εφαρμοστεί η συμφωνία Ευρωπαϊκής Ένωσης- Ισραήλ δεν λήφθηκε από την Επιτροπή, αλλά αποτελεί απόρροια της ολοκλήρωσης της διαδικασίας επικύρωσης τόσο από το Κοινοβούλιο (στις 29 Φεβρουαρίου 1996) όσο και από τα εθνικά κοινοβούλια των κρατών μελών.

Η Επιτροπή επιβεβαιώνει ότι η ευρω-μεσογειακή συμφωνία σύνδεσης μεταξύ των Κοινοτήτων και των κρατών μελών τους αφενός και του Ισραήλ αφετέρου εφαρμόζεται στο έδαφος των κρατών μελών και στο έδαφος του Κράτους του Ισραήλ αφετέρου.

Η Επιτροπή πληροφορεί το Αξιότιμο Μέλος του Κοινοβουλίου ότι με την ευκαιρία του πρώτου Συμβουλίου Σύνδεσης στις 13 Ιουλίου 2000, τόσο η Προεδρία της Ευρωπαϊκής Ένωσης όσο και η Επιτροπή, εξέφρασαν την προσήλωση της Ένωσης στο θέμα του σεβασμού της εδαφικής κάλυψης της συμφωνίας σύνδεσης με το Ισραήλ.